Ο **Παύλος Διάκουλας** (γνωστός και ως "Πολ Διάκουλας") είναι Ελληνοαμερικανός πρώην καλαθοσφαιριστής. Έχει υπάρξει διεθνής με την Εθνική ομάδα μπάσκετ της Ελλάδας. Έχει καταγωγή από την Λίνδο της Ρόδου. Έχει γεννηθεί το 1950.

Καριέρα
-------

Ξεκίνησε την καριέρα του σε Αμερικάνικο Πανεπιστήμιο, και στην συνέχεια αγωνίστηκε με τον Ολυμπιακό για εννέα χρόνια, από τη σεζόν 1972-1973, έως και την σεζόν 1981-1982. Με ύψος 2,03 μ. αγωνιζόταν στη θέση του ελ, (σήμερα σμολ φόργουορντ) και ως φόργουορντ (σήμερα πάουερ φόργουορντ) και ενίοτε κάλυπτε και τη θέση του πίβοτ (σήμερα σέντερ). 

Σχεδόν σε όλη του την καριέρα φορούσε τον αριθμό 7. Ήτανε παίκτης "αθόρυβος" και κινούνταν πανέξυπνα, μέσα στο χώρου του γηπέδου, χωρίς την μπάλα. Διέθετε άριστο σουτ απο μέση και μακρινή απόσταση, πίβοτ, ραβέρσα και πολλές κινήσεις στο χώρο της ρακέτας, ενώ παρόλο που δεν διακρινόταν για τις αλτικές του ικανότητες, έπαιρνε εξαιρετικές θέσεις, που ως αποτέλεσμα είχε τη μεγάλη συγκομιδή ριμπάουντ.
Ο Παύλος Διάκουλας ήταν μέλος του Ολυμπιακού Πειραιώς στο αήττητο πρωτάθλημα καλαθοσφαίρισης που κατέκτησε ο σύλλογος το 1976.
Πέραν του πρωταθλήματος το 1976, συνολικά κατάφερε να κατακτήσει 2 Πρωταθλήματα Ελλάδας (1976 και 1978) και 4 Κύπελλα Ελλάδας (1976, 1977, 1978 και 1980).
Με τον Ολυμπιακό έχει αγωνιστεί σε διάφορες ευρωπαικές διοργανώσεις και συγκεκριμένα στο Κύπελλο Κυπελλούχων (1976 και 1978), στο Κύπελλο Πρωταθλητριών (1977 και 1979, όπου προκρίθηκε στους "6" της διοργάνωσης) καθώς και στο Κύπελλο Κόρατς (1980).
Κατά τη διάρκεια της παραμονής του στον Ολυμπιακό, ο Παύλος Διάκουλας αγωνίστηκε υπό τις οδηγίες των Φαίδωνα Ματθαίου, Κώστα Μουρούζη και Γιώργου Μπαρλά.

Στη συνέχεια αγωνίστηκε στον  Κολοσσό Ρόδου, το  Αιγάλεω και έκλεισε την καριέρα του στην Βασιλεία της Ελβετίας, ως παίκτης - προπονητής, το 2002 σε ηλικία 52 ετών, μετά από διπλό τραυματισμό στον Αχίλλειο τένοντα. Ακόμα και σήμερα παραμένει ο δεύτερος σκόρερ της Β' Εθνικής Ελβετίας.

Διεθνείς συμμετοχές
-------------------

Ο Παύλος Διάκουλας έχει πραγματοποιήσει συνολικά 30 συμμετοχές με την Εθνική Ελλάδας των ανδρών.
Έχει συμμετάσχει μεταξύ άλλων στο Βαλκανικό Πρωτάθλημα Ανδρών του 1974 και στο  Πανευρωπαικό Πρωτάθλημα Ανδρών του 1975.

Προπονητική καριέρα
-------------------

Ο Παύλος Διάκουλας έχει υπάρξει προπονητής της μπασκετικής ομάδας του Αιγάλεω.

Τίτλοι
------

* Πρωταθλήματα Ελλάδος (2): 1976, 1978
* Κύπελλα Ελλάδος (4): 1976, 1977, 1978, 1980

Παραπομπές
----------

1. ↑  Διεθνής Ομοσπονδία Καλαθοσφαίρισης. 64998. Ανακτήθηκε στις 5  Μαΐου 2022.
2. 1 2 3  «Ο Παύλος Διάκουλας στη Ρόδο!». Ανακτήθηκε στις 14 Ιουνίου 2021.
3. ↑  «Του χρόνου ο Σπανούλης θα παίζει με το '7' του Διάκουλα». Ανακτήθηκε στις 14 Ιουνίου 2021. [*νεκρός σύνδεσμος*]
4. ↑  «ΜΠΑΣΚΕΤ-ΚΥΠΕΛΛΟ: Οι τελικοί και τα φάιναλ φορ». Αρχειοθετήθηκε από το πρωτότυπο στις 14 Ιουνίου 2021. Ανακτήθηκε στις 14 Ιουνίου 2021.
5. ↑  «Οι πρώτοι ομογενείς στην ιστορία του ελληνικού μπάσκετ: Ο Παύλος Διάκουλας από τη Ρόδο και οι... άλλοι». Ανακτήθηκε στις 14 Ιουνίου 2021.
6. ↑  «Τα Πρωταθλήματα του Θρύλου». Ανακτήθηκε στις 14 Ιουνίου 2021.

Πηγές
-----

*

Εξωτερικοί σύνδεσμοι
--------------------

* Παύλος Διάκουλας, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά).
* Αφιέρωμα